ROMÂNIA

CASA NAŢIONALĂ DE PENSII PUBLICE

Strada Latină nr. 8, sector 2 Bucureşti

Tel.: 021.316.94.08; fax: 021.316.88.61

___________________________________________________________________________________

                                                                 O R D I N 
                                                      Nr. _____ din ________

Preşedintele Casei Naţionale de Pensii Publice, domnul Nicolae GIUGEA, numit în baza Deciziei nr. 265/08.05.2025 a Primului - ministru al Guvernului României;


Având în vedere:


Legea nr. 360/2023 privind sistemul public de pensii,

Dispozițiile art. 124 din Normele de aplicare a prevederilor Legii nr. 360/2023 privind sistemul public pensii, aprobate prin Hotărârea Guvernului nr. 181/2024,


Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială, publicat în Jurnalul Oficial al Uniunii Europene L 166 din 30 aprilie 2004, cu modificările și completările ulterioare,


Regulamentul (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială, publicat în Jurnalul Oficial al Uniunii Europene L 284 din 30 octombrie 2009, cu modificările și completările ulterioare,

Acordul Comercial și de Cooperare între Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, publicat în Jurnalul Oficial al Uniunii Europene L149 din 30 aprilie 2021,

Prevederile acordurilor bilaterale de securitate socială la care România este parte,

Legea nr. 214/2024 privind utilizarea semnăturii electronice, a mărcii temporale şi prestarea serviciilor de încredere bazate pe acestea,

În baza art. 9 din Statutul Casei Naţionale de Pensii Publice aprobat prin Hotărârea Guvernului nr. 118/2012, cu modificările și completările ulterioare, emite următorul:
O R D I N

Art.1. – În vederea aplicării prevederilor Legii nr. 360/2023 privind sistemul public de pensii, se aprobă formularele Deciziei privind acordarea pensiei pentru limită de vârstă, Deciziei privind acordarea pensiei anticipate, Deciziei privind acordarea pensiei de invaliditate, Deciziei privind acordarea pensiei de urmaș, Deciziei privind suspendarea plății pensiei și/sau a indemnizației pentru însoțitor, Deciziei privind încetarea plății pensiei și/sau a indemnizației pentru însoțitor, Deciziei privind anularea deciziei de pensie, Deciziei privind reluarea plății pensiei și/sau a indemnizației pentru însoțitor, Deciziei privind recuperarea sumelor încasate necuvenit cu titlu de prestații de asigurări sociale/alte drepturi prevăzute de legi speciale, Deciziei privind acordarea pensiei internaționale pentru limită de vârstă, Deciziei privind acordarea pensiei internaționale anticipate, Deciziei privind acordarea pensiei internaționale de invaliditate, Deciziei privind acordarea pensiei internaționale de urmaș, prevăzute în anexele nr. 1- 13 Ia prezentul Ordin.

Art.2. – Deciziile prevăzute la art. 1 se emit în două exemplare care cuprind în clar numele și prenumele Directorului Executiv sau, după caz, ale Directorului Executiv Adjunct al Direcției stabiliri și plăți prestații sau ale șefului casei locale, din care un exemplar va fi comunicat solicitantului, iar cel de al doilea va fi arhivat la dosarul beneficiarului. 

Art.3. – Semnarea deciziei de către Directorul Executiv Adjunct al Direcției stabiliri și plăți prestații sau de către șeful casei locale se face după obținerea delegării competenței aprobată de Președintele CNPP.
Art.4. - Direcțiile de specialitate din cadrul Casei Naționale de Pensii Publice care au vizat prezentul Ordin și conducerea caselor teritoriale de pensii vor duce la îndeplinire prevederile prezentului Ordin.
Art.5. — (1) Începând cu data intrării în vigoare a prezentului ordin, deciziile emise de către casele teritoriale de pensii poartă sigiliul electronic calificat al instituției emitente, în conformitate cu prevederile Legii nr. 214/2024 privind utilizarea semnăturii electronice, a mărcii temporale şi prestarea serviciilor de încredere bazate pe acestea.
(2) Aplicarea sigiliului electronic calificat atestă integritatea conținutului și originea deciziei în condițiile art.4 alin. (2) din Legea nr.214/2024, documentul electronic astfel emis este asimilat înscrisului autentic.
Art. 6. –  Anexele nr.1 – 13 fac parte integrantă din prezentul Ordin.
Art. 7.–  Prezentul ordin se publică în Monitorul Oficial al României, Partea I.

Art.8.– La data intrării în vigoare a prezentului ordin, Ordinul președintelui CNPP nr. 1.579/2024 privind aprobarea unor formulare în vederea aplicării prevederilor Legii nr. 360/2023, publicat în Monitorul Oficial al României, Partea I, nr. 1.031 din 15 octombrie 2024, se abrogă. 

Art.9. – Direcția Management Resurse Umane va asigura transmiterea prezentului Ordin direcțiilor generale, direcțiilor și serviciilor de specialitate din cadrul CNPP, precum și instituțiilor subordonate acesteia.

